Source: http://patrickattard.blogspot.com/2011/06/l-orizzont-mara-ragel-allu-lilhom.html
Timestamp: 2016-12-04 03:53:38+00:00
Document Index: 1929115

Matched Legal Cases: ['qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'Qorti ', 'Qorti ']

Malta Gay News Library: L-Orizzont: Mara? Raġel? Ħallu lilhom jiddeċiedu
http://www.l-orizzont.com/news.asp?newsitemid=7315730.5.11 minn Dr Neil Falzon jitkellem ma' Gaetano MicallefWara li f'Ottubru li għadda ngħatat id-dritt minn qorti li tista' tiżżewweġ, ftit tal-jiem ilu Joanne Cassar ingħatat l-aħbar li qorti oħra kienet neħħitilha dan id-dritt. NEIL FALZON, avukat li jaħdem favur id-drittijiet tal-bniedem, jgħid lil GAETANO MICALLEF x'jaħseb dwar din il-kwistjoni.Kont sorpriż li l-Prim'Awla tal-Qorti Ċivili kienet laqgħet it-talba ta' Joanne Cassar biex tiżżewweġ? U għaliex?Ma kontx sorpriż mal-ewwel deċiżjoni għax id-dispożizzjonijiet fil-Kodiċi Ċivili joffru l-possibilità lill-persuni transġeneri li jkollhom il-ġeneru affermat tagħhom rikonoxxut mil-liġi.Kont kuntent ħafna li l-Prim'Awla tal-Qorti Ċivili waslet għal dik il-konklużjoni għax dik hi fil-fatt l-intenzjoni aħħarija tad-dispożizzjonijiet… jiġifieri li persuna tgħaddi minn varji stadji biex tafferma l-ġeneru tagħha u dawn l-istadji, jew il-konklużjoni tagħhom jiġu aċċettati mill-Istat.U kont sorpriż li wara din id-deċiżjoni tiġi l-Qorti Kostituzzjonali u tibdilha?Minn banda kont sorpriż. Għax din is-sentenza tmur kontra l-ġurisprudenza tal-Qorti Ewropea tad-Drittijiet tal-Bniedem fejn din qalet li persuna transġenera li tkun għamlet l-operazzjoni biex tbiddel is-sess tagħha għandha jkollha d-dritt li tiżżewweġ.Min-naħa l-oħra nafu li l-politika tal-Gvern, anke riflessa f'ħafna sentenzi tal-qrati tagħna, hi li persuni transġeneri li jkunu għamlu l-operazzjoni għat-tibdil tas-sess jibqgħu tal-ġeneru mogħti wara t-twelid.Barra minn hekk, il-politika Maltija, kif ukoll it-tendenza tal-qrati, hi waħda kemmxejn tradizzjonali u konservattiva f'dak li jirrigwardja ż-żwieġ.L-istess Qorti Kostituzzjonali qalet li t-tnidijiet taż-żwieġ ma setgħux jinħarġu għax matul is-smigħ tal-appell Joanne ma baqgħetx f'relazzjoni ma' persuna bil-ħsieb li tiżżewweġ. Dan ifisser li kieku baqgħet mal-maħbub tagħha kien ikollha dritt tiżżewġu jew le?Le. Il-Qorti Kostituzzjonali qalet li Joanne m'għandhiex ikollha d-dritt li tiżżewweġ imma li l-liġi għandha toffrilha l-possibilità li tidħol f'dik li l-l-istess qorti sejħitilha "sħubija tal-ħajja". Jiġifieri anke li kieku kellha għarus, Joanne ma setgħetx tiżżewġu bis-saħħa ta' din is-sentenza.Fis-sentenza tagħha l-Qorti Kostituzzjonali m'eskludietx li ma kienx hemm indħil fil-ħajja privata tagħha. X'indħil jista' jkun hemm fil-ħajja ta' persuna transesswali?L-indħil f'dawn il-każijiet huwa essenzjalment il-fatt li l-Istat ikun qiegħed jirrifjuta li jirrikonoxxilek l-identità tiegħek bħala mara jew raġel.L-Istat qiegħed jgħid: "għamel l-operazzjoni… irranġa l-Kartà tal-Identità tiegħek u l-passaport u dokumenti oħra imma għalina inti tibqa' tal-ġeneru li ġie assenjat lilek meta twelidt".Għal kull finjiet ta' liġi, l-Istat mhux qiegħed jagħraf li din il-persuna hija mara jew raġel skont kif affermat ruħha.L-istess qorti qalet ukoll li fis-sitwazzjoni li tinsab fiha llum Joanne la tista' tifforma sħubija ma' raġel u lanqas ma' mara. Ma taħsibx li din hija pożizzjoni kontradittorja fil-liġi?Iva, hekk naħseb. Imma nixtieq nenfasizza li mhux ġust li l-qorti tgħid li Joanne tista' tiċċaħħad mid-dritt li tiżżewweġ jekk ikun hemm forma oħra ta' sħubija. Joanne hija mara u bħala mara għandha jkollha d-drittijiet kollha li jgawdu n-nisa kollha l-oħra. Fosthom li tiżżewweġ.Il-qorti tuża l-frażi "sħubija" u mhux żwieġ. Huwa ġust dan? Jekk jingħataw il-possibilità li jidħlu fi sħubija, din is-sħubija għandha tissejjaħ "żwieġ"? U d-drittijiet li jkollhom għandhom ikunu simili għal ta' koppji oħra "normali"?Joanne għandha d-drittijiet kollha li għandhom in-nisa u mhux livell inferjuri ta' drittijiet. Għax hi mara transġenera. Is-sħubija ma tistax tieħu l-post taż-żwieġ għax mhumiex l-istess ħaġa.Il-moviment favur id-drittijiet tal-gays (MGRM) qal li l-bniedem għandu jiddeċiedi hu ta' liema sess iħoss li hu, li l-Istat huwa fid-dmir li jirrispetta l-identità magħżula u li jekk le jkun qiegħed jikser id-dritt tal-individwu. Taqbel?Iva. Naqbel mija fil-mija. Jekk wieħed jikkunsidra li l-ġeneru tiegħek, jiġifieri jekk intix mara jew raġel, huwa parti essenzjali tal-identità tiegħek… parti kruċjali minn kif inti tippreżenta ruħek lid-dinja… allura bilfors wieħed għandu jaċċetta li l-ebda forma ta' ndħil m'għandu jkun permess. La mill-Istat, la mill-familja, la minn tobba u lanqas mis-soċjetà.L-identità tiegħek, u għalhekk il-ġeneru tiegħek, hija l-iktar ħaġa importanti li għandek… l-iktar ħaġa personali li qatt jista' jkollok.Jekk persuna li twieldet b'dehra ta' raġel u għamlet l-operazzjoni biex saret b'dehra ta' mara tingħata d-dritt mill-Istat li tiżżewweġ raġel, l-Istat ikun qiegħed jiftaħ il-bibien għaż-żwieġ bejn il-gays jew mhux neċessarjament?Le, assolutament le. Joanne trid tiżżewweġ raġel għax hi mara u mhux għax hija raġel gay. Hemm differenza bejn transġenera u gay. Persuni gay jixtiequ jkollhom relazzjonijiet inter-personali ma' persuni tal-istess sess mentri persuni transġeneri jistgħu jkunu gay u jistgħu jkunu 'straight'.Persuni transesswali għan­dhom id-dritt jibdlu l-karta tal-identità biex fuqha jitniżżel is-sess "il-ġdid". Hija sempliċimnet proċedura biex il-pesuna ma timbarazzax ruħha meta tiġi biex tippreżentaha fil-pubbliku jew tfisser xi ħaġa iktar?Skont il-Gvern Malti, u skond is-sentenza, iva. Din il-proċedura hija biss waħda kożmetika. Jiġifieri waħda mingħajr effetti.Il-liġijiet dwar id-drittijiet tal-bniedem huma ċari: persuni li jkunu għamlu l-operazzjoni għat-tibdil tas-sess għandhom jiġu trattati minn kulħadd bħala persuna tal-ġeneru affermat. Inkluż mill-Istat u l-liġijiet.Din hija wkoll l-interpretazzjoni li wasslet għaliha l-Qorti Ewropea tal-Ġustizzja jiġifieri l-Qorti ta' l-Unjoni Ewropea.Hawn min jgħid li l-Istat għandu jħallas għall-operazzjoni li jagħmlu t-transesswali. Huwa dritt tagħhom jew le? Kemm tista' tobbliga l-Istat biex jagħmel dan?Jien naħseb li l-operazzjoni għat-tibdil tas-sess hija operazzjoni li tista' tiġi kkunsidrata bħala waħda neċessarja għas-saħħa u għall-għajxien dinjituż tal-persuna u għalhekk ngħid li iva, l-Istat għandu joffri għajnuna finanzjarja biex persuni transġeneri jagħmlu dan l-intervent.Irridu niftakru li persuna transġenera li tasal għall-konklużjoni li għandha bżonn tagħmel l-operazzjoni – wara proċess diffiċli li jinvolvi tobba, psikjatri u psikologi – ma tistax tgħix ħajjitha jekk ma tagħmilx l-operazzjoni.Mhix kwistjoni ta' vanità jew kirurġija plastika biex, per eżempju, tneħħi t-tikmix. L-operazzjoni li jgħaddu minnha t-transesswali hija serja ħafna u b'ħafna riskji iżda li mingħajrha persuni transġeneri sempliċiment ma jistgħux jgħixu ħajja dinjituża fejn imorru. Fosthom fl-iskola jew fuq il-post tax-xogħol. U anke tostakolahom milli jkollhom relazzjonijiet intimi u emozzjonali.Int ħejjejt Trans Gender Act li ġie ppreżentat fil-Parlament. X'qiegħed tipproponi fih?Fil-proposta li fassalt għall-Malta Gay Rights Movement ipproponejt serje ta' tibdil fil-liġi li għandna llum.Essenzjalment qegħdin ngħidu li kull persuna għandha d-dritt tidentifika ruħha bħala mara jew raġel u li din l-identifikazzjoni għandha ssir mill-individwu u mhux mill-Istat, minn tobba jew mill-familja.Qegħdin ngħidu wkoll li din l-identifikazzjoni bħala mara jew raġel għandha tiġi rikonoxxuta fil-liġi mhux biss għat-tibdil tad-dokumenti imma għal kull aspett bħaż-żwieġ u l-età meta wieħed jirtira.Barra minn hekk nixtiequ li biex persuna tbiddel il-ġeneru tagħha fuq il-karti personali tagħha m'għandhiex għaliex tgħaddi minn proċess fil-qorti għax huwa proċess li jinvolvi spejjeż u proċeduri li jafu joffendu lill-persuna.Qegħdin ngħidu wkoll li mhux ġust li biex persuna tbiddel il-dokument personali għandha bilfors tagħmel l-operazzjoni għat-tibdil tas-sess. Dan għax l-Istat ma jistax jobbliga persuna li tagħmel intervent mediku kontra l-volontà tagħha speċjalment fejn l-operazzjoni tinvolvi ħafna spejjeż u riskji għas-saħħa u l-ħajja tal-persuna.Il-liġi tal-lum tgħid li persuna transġenera li tkun miżżewġa ma tistax tibdel id-dokumenti tagħha anke jekk tkun għamlet l-operazzjoni. Ma naħsbux li huwa ġust li l-Istat ma jippermittix persuna miżżewġa li tgħaddi minn dan il-proċess u għalhekk qegħdin nipproponu t-tneħħija ta' dan ir-rekwiżit.Mill-esperjenza tiegħek liema huma l-ikbar diskriminazzjonijiet li jsofru t-transesswali?Hemm ħafna diskriminazzjoni kontra l-persuni transġeneri. Kemm dawk li jkunu għamlu l-operazzjoni kif ukoll dawk li, għal xi raġuni, ma setgħux jagħmlu dan l-intervent.Per eżempju, diffiċli li jsibu xogħol jekk fuq il-Karta tal-Identità hemm miktub 'mara' u għall-'interview' jkollok raġel. Fl-iskejjel jaf ikun hemm ħafna 'bullying'. F'postijiet li joffru servizzi bħall-banek, ħwienet u uffiċini pubbliċi jaf ikun hemm xi kummenti jew trattament differenti u umiljanti.U bil-każ ta' Joanne naraw ukoll diskriminazzjoni fl-interpretazzjoni tal-liġi li jwassal għall-projbizzjoni fuq iż-żwieġ. Hemm ukoll rapporti ta' inċidenti vjolenti ta' swat, abbuż fiżiku jew psikoloġiku u anke stupru.Biex nerġa' ndur fuq il-każ ta' Joanne. L-avukati tagħha beħsiebhom jieħdu l-każ quddiem il-Qorti Ewropea tad-Drittijiet tal-Bniedem. X'taħseb li se jkun l-eżitu hemmhekk? Il-liġi Maltija u dik Ewropea huma simili jew differenti f'dan ir-rigward?M'għandix dubju li l-Qorti fi Strasburg se tirreferi għall-ġurisprudenza tagħha fejn diġà kellha każijiet bħal ta' Joanne u qalet b'mod ċar ħafna li persuni transġeneri li jkunu għamlu l-operazzjoni għat-tibdil tas-sess għandhom ikollhom id-dritt li jiżżewġu.